
YR 


ADRODDIADAU, 


Am y rhaî y gwobrwyir yr ymgeiswyr llwyddiannus. 








Y LLAFURWR TLAWD. 
(Gan DEwI WYN.) 


Mae y gwr yn ymguraw, 

A'i dylwyth yn wyth neu naw; 

Dan oer hin yn dwyn y rhaw—mewn trym- 
Bu ganwaith heb giniaw. (waith, 

Aml y mae yn teimlo min a 

Yr awel ar ei ewin: 

A llwm yw ei gotwm, gwel; 

Durfing i'w waed yw oerfel: 

Noswylio yn iselaidd, 

A'i fynwes yn bres oer braidd! 

Ba helynt cael ei blant cu 

Oll agos a llewygu! 

Dwyn ei geiniog dan gwynaw, 

Rhoi angen un rhwng y naw ! 

Edrych yn y drych hwn dro, 

Gyr galon graig i wylo; 

Pob cell a llogell egyr, 

A chloiau dorau a dyr. 


Tlodion ynt deulu da Naf, 

Llios o'i frodyr lleiaf; 

A weinyddo un nodded 

I'r rhai'n a ga orhoen ged; 

Cant ogoniant digynen, 

Teyrnas, gwych balas, uwch ben, 

Yn ngwawl anfeidrawl nef wen,—coronau, 
Gemau a thlysau o waith Elusen. 

Y rhai yn awr a heuant—ei maesydd, 
Dim eisiau ni welant; 

Os i'r bedd ar ddiwedd ant, 

I fedi adgyfodant ; 

Myned i fyd y mwyniant, 

Yn myd y nef modi wnant. 


CAN MIRIAM WRTH WYLIO MOSES. 
(Gan y Parch. R. EpDwARDSs.) 


O! f'anwyl frawd bach! ai tydi sydd yna, 

Mewn cawell o frwyn? ai dyna d/orweddfa ? 

Yn awr trwy'n trigfanau mae'r Aifftwyr yn greulon, 
Yn ceisio meib bychain i'w boddi'n yr afon ; 

A thi, faban tlws, ge'st yna dy guddio, 

A Miriam dy chwaer sy'n aros i'th wylio. 


Dy wely o frwyn a wnaed yn fendigaid, 

Drwy ber nefol swyn nas gwybydd yr Aifftiaid:: 
Och'neidio i'r nefoedd wnai mam pan ei gweodd, 
Pob corsen ohono â gweddi gydblethodd ; 
Hyderwn drwy ffydd y deui ohono 

Yn iach ac yn heinyf, heb gael dy niweidio. 


Er hyn y mae braw—mae'r meddwl yn ofni— 

Fy mam, O fy mam! pa fodd y mae arni? 

Ei gofal oedd gymaint—ei serch, O mor gynhes— 
Gwasgedig ei henaid am faban ei mynwes! 

A'm tad, O fy nhad, yn ngwaith y priddfeini, 
Gan ofn am ei faban mae'i galon ar dori! 


Mae'n galed yn wir ar Israel yrwan, 

Gan fod rhaid i fam wneud hyn gyda'i maban ! 
O! Pharao greulonaf, y llofrudd breninol! 

Nid oes genyt deimlad, O! elyn annynol! 

Dydd d'ofwy a ddaw ; mae Duw yn y nefoedd, 

Fe wrendy'n gruddfanau, fe farn dy weithredoedd ! 





“ 








AR 
y 


3 


O Dduw Abraham, Duw Isaac, Duw Israel ! 
O cofia "mrawd bach—na foed it' ei adael : 
Duw Joseph, yr hwn a'i gwaredaist yn nerthol 
Rhag brodyr maleisus ac Aifftes anrasol, 

O cadw fy mrawd sydd ar fin yr afon ; 

T'th fraich ac i'th ddeall nid oes dim annichon ! 


Llywodraeth yr Ior drwy. bobpeth sy'n trefnu, 

Ar dir ac ar fôr Efe sy'n teyrnasu ! 

Chwi wyntoedd sy'n gwneuthur ewyllys yr Ar- 
glwydd, 

Chwi donau sy'n ufudd i'w air ef. yn ebrwydd, 

Wrth faban mor dlws, O ! byddwch yn dyner, 

Pwy wyr na ddaw'n broffwyd i'r Arglwydd ryw 
amser ? 


Ust ! pwy ydyw hon sy'n dod at yr afon? 

Ei hurddas sydd fawr, medd moes ei morwynion : 
Oddiwrth fy mrawd bychan nid ydyw yn nepell: 
O f; ofn !—O!! fy ngobaith !—hi welodd y cawell! 
Yn awr, Arglwydd Ior, O agor ei chalon, 

A doed ei thosturi yn ffrydiau helaethion. 


Fy mam, O fy mam!! ar frys sych dy ddagrau, 
Symudwyd dy faich, gwrandaw'd dy weddiau ! 
Merch Pharao a ganfu y baban anwylgu— 

Caiff fod iddi'n blentyn, a thi gaiff ei fagu ! 
Tyr'd, tyr'd yn ddioed—cei'th fachgen i'th afael ; 
Pa Dduw sydd gyffelyb i Arglwydd Dduw Israel! 


FY ANWYL FAM FY HUNAN. 
(Gan D. Dpu ERYRI.) 


Pwy a'm hymddygodd yn ddilys 
O dan ei gwregys mwynlan ? 

Pwy roes im' faeth a lluniaeth llon 
O laeth ei bron bêr anian ? 

A phwy a'm cadwai rhag pob cam ?— 
Fy anwyl Fam fy hunan. 

Pwy im” a suai uwch fy nghryd, 
Pan oeddwn wanllyd faban ? 

A phwy fu'n effro lawer gwaith, 
Drwy'r hirnos faith annyddan ? 

Pwy a'm gwarchodai rhag pob cam ?— 
Fy anwyl Fam fy hunan. “u 


Pwy a'm dilladai, er fy llwydd, 
Bryd diniweidrwydd oedran, 

Rhag imi fawr beryglu f'oes, 
Ysigo einioes egwan ? 

A phwy a'm noddai rhag drwg nam ?— 
Fy anwyl Fam fy hunan. 


Pwy a'm cynghorai bob rhyw bryd 
Rhag arwain bywyd aflan, 

Ond parchu enw Duw trwy ffydd, 
A chadw ei ddydd santeiddlan, 

Heb wneuthur unrhyw dwyll na cham ?— 
Fy anwyl Fam fy hunan. 


Er mwyn i'm hawddgar fam, heb groes, 
Ddiweddu oes yn ddiddan, 

Wrth iddi blygu bob yn bwyth 
Dan ddirfawr lwyth o oedran ; 

Rhag suddo i'r bedd dan ofal bwn, " 
Cymeraf hwn fy hunan. 


Oblegid credu 'rwyf fod Duw 
A wel, a glyw y cyfan, 

Ei lid o entrych wybren fawr 
Felltenai i lawr drwy f/anian, 

Pe meiddiwn oddef cynyg cam 
I'm hanwyl Fam fy hunan. 

P. WILLIAMS, ARGRAFFYDD, ABERYSTWYTH. 





